Allan Niebuhr (KF), 2005-10-12:
Først vil jeg gerne takke ministeren for den tilsendte skriftlige redegørelse, som jeg finder både informativ og interessant.
Jeg vil indledningsvis fastslå, at det nordiske samarbejde er både nødvendigt og gavnligt, men – for der er et men – det er meget vigtigt, at vi også får det til at fremstå som noget nærværende for andre end os selv.
Jeg vil her tage fat i en udtalelse i ministerens redegørelse, hvor der står: »Det afgørende for det nordiske samarbejdes fremtid er også, at det til stadighed er drevet af viljen til forandring, har politikernes og offentlighedens interesse og sidst men ikke mindst er i stand til at give politiske resultater til gavn for borgerne i de nordiske lande.«
Det er et meget sigende afsnit, vi her har fat i.
Det er nemlig en altafgørende faktor, at vi er parate til forandring og modernisering af måden, vi udfører det nordiske samarbejde på.
Vi skal vælge vores opgaver, både mængden og indholdet, i et sådant omfang, at det er muligt at gøre opgaverne færdige, så borgerne i større udstrækning end i dag oplever resultaterne af det arbejde, vi laver i det nordiske samarbejde.
Resultaterne er der, men vi er bare ikke altid dygtige nok til at få dem sendt ud over rampen.
Det er under det danske formandskab lykkedes at få sat en moderniseringsproces i gang.
Med Danmark for bordenden har samarbejdsministrene udarbejdet en overordnet plan for effektivisering ved at lægge op til en reducering af antallet af ministerråd fra 18 til 11, og det hilser vi velkommen.
Begrundelsen for denne modernisering er: »Moderniseringen er iværksat for at gøre samarbejdet så konkret og så politisk relevant som muligt.
Både for samarbejdets skyld og for de skatteydere, som betaler for det.
Det nordiske samarbejde skal ikke sættes på automatpilot.
Der skal hele tiden være politisk substans og nordisk nytte bag det vi arbejder med.
Snarere tværtimod.
« Vi er meget enige i de synspunkter, og med de synspunkter for øje tror vi på en glorværdig fremtid for det nordiske samarbejde.
Allerede tidligere statsminister Poul Schlüter slog til lyd for, at et vigtigt mål for det nordiske arbejde måtte være et Norden uden grænser.
Det er et meget vigtigt område, det er der arbejdet meget på, og der er da også kommet flere synlige resultater af de bestræbelser.
Jeg vil her kort nævne den fællesnordiske skatteportal, hvor alle nordiske borgere kan få klare svar på skattespørgsmål i samtlige nordiske lande; jeg vil nævne det stadig igangværende arbejde for at nedbryde grænsehindringer i hele Østersøområdet, og det bringer mig direkte over i en anden og meget vigtig opgave i det nordiske samarbejde, nemlig brobygningen mellem de nordiske lande, de baltiske lande og Vestrusland.
Især har Danmark lagt sig i selen for at få sidstnævnte tæt ind i arbejdet, for det er af stor vigtighed, at vi via det nordiske arbejde får skabt en korridor til de nye lande og andre områder i det nordøstlige Europa.
Samarbejdet mod øst må dog aldrig ske på bekostning af de nordatlantiske lande.
Jeg vil her mod slutningen bringe et andet delelement ind i debatten: det nordiske samarbejde og Europa.
Det er utrolig gavnligt for de nordiske ministre, at de forud for drøftelser i EU-sager, der har et nordisk aspekt, mødes for at afpasse deres synspunkter, så de nordiske lande i størst muligt omfang kan tale med én nordisk stemme.
Det er gavnligt for Norden, og det er godt for EU.
Norden er en harmonisk region, og jeg tør godt holde fast i, at den vel er en vinderregion.
Hr. Ole Stavad var inde på det før med en række positive tal, som talte deres tydelige sprog, og jeg er meget, meget enig i det, han sagde.
Det gør jo, at den nordiske region kan være med til at præge den politik, der føres i Europa, med mange af de gode tiltag, som vi har taget til os i det nordiske samarbejde.
Det nordiske samarbejde er vigtigt, men vi skal være dygtigere til at kanalisere vigtigheden af det ud til offentligheden.
Den konservative gruppe er meget tilfreds med redegørelsen fra ministeren for nordisk samarbejde, og vi er meget tilfredse med det nordiske samarbejde.